รัฐบาลไทย-ข่าวทำเนียบรัฐบาล-รัฐมนตรีเกษตรฯ มุ่งแก้ปัญหาภัยแล้งให้กับประชาชนและพี่น้องเกษตรกร
วันจันทร์ที่ 11 พฤศจิกายน 2562
รัฐมนตรีเกษตรฯ มุ่งแก้ปัญหาภัยแล้งให้กับประชาชนและพี่น้องเกษตรกร
รัฐมนตรีเกษตรฯ มุ่งแก้ปัญหาภัยแล้งให้กับประชาชนและพี่น้องเกษตรกร หวังให้มีแหล่งน้ําเพื่อใช้ในการอุปโภค-บริโภคและการเกษตรได้อย่างยั่งยืน
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เปิดเผยภายหลังลงพื้นที่ติดตามผลการดําเนินงานการแก้ปัญหาภัยแล้ง ณ บริเวณลานวัฒนธรรมวัดอินทาราม (วัดหนองขาว) ต.หนองขาว อ.ท่าม่วง และบริเวณฝายบ้านทุ่งมะขามเฒ่า ต.กลอนโด อ.ด่านมะขามเตี้ย จ.กาญจนบุรี ว่า รัฐบาลมีความเป็นห่วงราษฎรทุกภาคส่วน ซึ่งนายกรัฐมนตรีได้เน้นย้ําให้ทุกหน่วยงานบูรณาการการทํางานร่วมกันโดยคํานึงถึงประโยชน์สุขของราษฎรเป็นสําคัญ กระทรวงเกษตรและสหกรณ์จึงได้ดําเนินการในส่วนที่เกี่ยวข้องเพื่อแก้ไขปัญหาภัยแล้งให้กับประชาชนและพี่น้องเกษตรกร และต้องการให้มีแหล่งน้ําเพื่อใช้ในการอุปโภค-บริโภคและใช้ในการเกษตรได้อย่างยั่งยืน ซึ่งสิ่งสําคัญที่กระทรวงเกษตรฯ มุ่งดําเนินการคือการเพิ่มพื้นที่กักเก็บน้ําให้มากที่สุด เช่น ฝาย แก้มลิง และอ่างเก็บน้ํา หากมีอายุมากกว่า 20 ปีขึ้นไป จะให้ดําเนินการขุดลอกเพื่อเพิ่มความจุของน้ํา นอกจากนี้ ยังได้มอบหมายให้กรมประมงนําพันธุ์สัตว์น้ําต่าง ๆ มาปล่อยตามแหล่งน้ํา เพื่อให้พี่น้องประชาชนสามารถประกอบอาชีพเสริมได้อีกทางหนึ่งด้วย
นายเฉลิมชัย กล่าวต่อไปว่า อย่างหนึ่งในภารกิจของกระทรวงเกษตรและสหกรณ์ คือการมอบหมายกรมชลประทานดําเนินการก่อสร้างสถานีสูบน้ําหนองขาว-หนองโรง พร้อมระบบส่งน้ํา ประกอบด้วย สถานีสูบน้ํา จํานวน 2 แห่ง และคลองส่งน้ําความยาว 7 กิโลเมตร ที่สามารถส่งน้ําให้ราษฎรกว่า 1,591 ครัวเรือน และพื้นที่การเกษตรกว่า 11,000 ไร่ ในพื้นที่ ต.หนองขาว แต่ด้วยจํานวนประชากรที่เพิ่มขึ้น จึงทําให้มีความต้องการใช้น้ํามากขึ้นตามไปด้วย กรมชลประทานจึงมีแผนการดําเนินโครงการสนับสนุนแหล่งน้ําในพื้นที่ ต.หนองขาว จํานวน 5 โครงการ ได้แก่ 1) โครงการแก้มลิงบ้านหลุมลําพัน 2) โครงการปรับปรุงสถานีสูบน้ําหนองขาว-หนองโรง จุดที่ 2 พร้อมระบบส่งน้ํา 3) โครงการฝายห้วยหนองเกตุ 4) โครงการสถานีสูบน้ําด้วยไฟฟ้าพร้อมระบบส่งน้ําบ้านหนองขาว 1 และ 5) โครงการสถานีสูบน้ําด้วยไฟฟ้าพร้อมระบบบ้านหนองขาว 2 ซึ่งหากดําเนินการแล้วเสร็จทั้ง 5 โครงการ คาดว่าจะช่วยเพิ่มพื้นที่ชลประทานได้กว่า 3,000 ไร่ พื้นที่รับประโยชน์กว่า 1,010 ไร่ และยังสามารถเก็บกักน้ําได้เพิ่มขึ้นอีกประมาณ 80,000 ลูกบาศก์เมตร
จากนั้นได้เดินทางไปยังฝายบ้านมะขามเฒ่า ต.กลอนโด อ.ด่านมะขามเตี้ย เพื่อร่วมเป็นสักขีพยานในการส่งมอบฝายบ้านมะขามเฒ่า ที่กรมชลประทานได้ดําเนินการก่อสร้างแล้วเสร็จ พร้อมใช้งานให้เกิดประโยชน์กับประชาชนในพื้นที่ โดยได้ส่งมอบให้กับองค์การบริหารส่วนตําบลกลอนโด อําเภอด่านมะขามเตี้ยรับไปดูแล บํารุงรักษา และบริหารจัดการน้ํา ตามภารกิจถ่ายโอนงานชลประทานขนาดเล็กให้กับองค์กรปกครองส่วนท้องถิ่น
ด้าน ดร.ทองเปลว กองจันทร์ อธิบดีกรมชลประทาน กล่าวว่า โครงการฝายบ้านทุ่งมะขามเฒ่า ต.กลอนโด อ.ด่านมะขามเตี้ย ดําเนินการก่อสร้างโดยโครงการก่อสร้าง สํานักงานชลประทานที่ 13 มีลักษณะเป็นฝายคอนกรีตเสริมเหล็ก กว้าง 15 เมตร ยาว 39 เมตร สูง 5.50 เมตร ความสูงสันฝาย 3 เมตร พร้อมกับขุดลอกลําห้วยหน้าฝาย ความยาว 800 เมตร สามารถเก็บกักน้ําได้ประมาณ 30,000 ลูกบาศก์เมตร มีพื้นที่รับประโยชน์กว่า 450 ไร่ ประชาชนได้รับประโยชน์ 119 ครัวเรือน กรมชลประทานได้สร้างขึ้นเพื่อแก้ไขปัญหาขาดแคลนน้ําของราษฎรในพื้นที่ ปัจจุบันได้ดําเนินการก่อสร้างเสร็จแล้ว จึงได้ทําการส่งมอบฝายแห่งนี้ให้กับองค์การบริหารส่วนตําบลกลอนโดเป็นผู้ดูแลและบริหารจัดการต่อไป ภายใต้คําแนะนําของเจ้าหน้าที่ชลประทาน เพื่อให้ฝายแห่งนี้สร้างประโยชน์ต่อประชาชนในพื้นที่ให้มากที่สุด
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai